Document ID: 32014D0763

A BIZOTTSÁG HATÁROZATA
(2014. október 24.)
a nedvszívó higiéniai termékek uniós ökocímkéjének odaítélésére vonatkozó ökológiai kritériumok megállapításáról
(az értesítés a C(2014) 7735. számú dokumentummal történt)
(EGT-vonatkozású szöveg)
(2014/763/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
az Európai Unió ökocímkézésért felelős bizottságával folytatott konzultációt követően,
mivel:
(1)
A 66/2010/EK rendelet értelmében uniós ökocímkére érdemesek azok a termékek, amelyek teljes életciklusukat tekintve csak kismértékben károsítják a környezetet.
(2)
A 66/2010/EK rendelet értelmében az uniós ökocímke odaítélésének konkrét kritériumait termékcsoportonként kell megállapítani.
(3)
E termékcsoport innovációs ciklusát figyelembe véve a kritériumoknak és a kapcsolódó értékelési és ellenőrzési követelményeknek e határozat elfogadásának időpontjától számítva négy évig célszerű érvényben maradniuk.
(4)
Tekintve, hogy az anyagfelhasználás jelentős mértékben hozzájárulhat a nedvszívó higiéniai termékek környezeti hatásainak egészéhez, ezért indokolt megállapítani az uniós ökocímke odaítélésének kritériumait e termékcsoport tekintetében. Ezeknek a kritériumoknak elő kell segíteniük az alapanyagok fenntartható beszerzését, a veszélyes anyagok korlátozott használatát, továbbá, hogy a jó minőségű, nagy teljesítményű és használatra alkalmas termékek kialakításukból adódóan a lehető legkisebb mértékben járuljanak hozzá a hulladéktermeléshez.
(5)
Az e határozatban előírt intézkedések összhangban vannak a 66/2010/EK rendelet 16. cikkével létrehozott bizottság véleményével,
ELFOGADTA EZT A HATÁROZATOT:
1. cikk
(1) A „nedvszívó higiéniai termékek” termékcsoportba tartoznak a babapelenkák, az intim betétek, a tamponok és a melltartóbetétek (más néven szoptatós betétek), amelyek egyszer használatosak, továbbá természetes szálak és polimerek keverékéből állnak, amelyek közül az előbbiek az össztömeg kevesebb mint 90 %-át teszik ki (kivéve a tamponokat).
(2) A termékcsoport nem tartalmaz inkontinenciatermékeket, sem más, a 93/42/EGK irányelv (2) hatálya alá tartozó termékeket.
2. cikk
E határozat alkalmazásában:
1.
a „cellulózpép” főként cellulózból álló szálasanyagot jelent, amely lignocellulóz-tartalmú anyagok pépesítő és/vagy fehérítő vegyi anyagok egy vagy több vizes oldatával való kezelésével állítanak elő;
2.
az „optikai fehérítő” és „fluoreszkáló fehérítő anyag” minden olyan adalékanyagot jelent, amelyet az anyag fehérítése vagy világosítása céljából alkalmaznak;
3.
a „műanyagok” szintetikus polimereket jelentenek, amelyek adalékanyagok vagy más anyagok hozzáadásával készülhetnek, formázhatók, továbbá végtermékként kapott anyagok és tárgyak fő szerkezeti alkotórészeként funkcionálhatnak;
4.
a „szintetikus polimerek” cellúlózpéptől különböző makromolekuláris anyagokat jelentenek, amelyeket természetes vagy szintetikus makromolekulák polimerizációs eljárással való kezelésén vagy kémiai módosításán keresztül, vagy mikrobiológiai erjesztéssel szándékosan állítanak elő.
5.
a „szuperabszorbens polimerek” szintetikus polimereket jelentenek, amelyeket saját tömegükhöz képest nagy mennyiségű folyadék felszívására és visszatartására terveztek.
3. cikk
A termék abban az esetben látható el a 66/2010/EK rendelet szerinti uniós ökocímkével, ha az e határozat 1. cikkében meghatározott „nedvszívó higiéniai termékek” termékcsoportba tartozik, valamint megfelel a mellékletben megállapított kritériumoknak és a kapcsolódó értékelési és ellenőrzési követelményeknek.
4. cikk
Az „nedvszívó higiéniai termékek” termékcsoportra vonatkozó kritériumok, valamint a kapcsolódó értékelési és ellenőrzési követelmények e határozat elfogadásának időpontjától számítva négy évig érvényesek.
5. cikk
A „nedvszívó higiéniai termékek” termékcsoporthoz adminisztratív célból rendelt kódszám: „047”.
6. cikk
Ennek a határozatnak a tagállamok a címzettjei.
Kelt Brüsszelben, 2014. október 24-én.

Labels: 3
7
1
20